‘નીરજા’ પ્રદર્શિત થવા જઈ રહી છે ત્યારે તેની કહાની અંગે વધુમાં વધુ લોકો માહિતગાર થયા હશે, પરંતુ ખૂબ જ ઓછા લોકો જાણે છે કે એ ઘટના વખતે પેન-એમ-૭૩માં નીરજા સાથે ૨૧ પ્રવાસીઓ ગુજરાતના હતા. અમદાવાદ સ્થિત સાંસ્કૃતિક ગ્રૂપ ‘આવિષ્કાર’નું અમેરિકામાં ૧૭ જગ્યાએ નૃત્યનું પરફોર્મન્સ હોઈ આ ગ્રૂપ ન્યૂયોર્ક જઈ રહ્યું હતું. ગ્રૂપે એક વર્ષ સુધી નૃત્યની પ્રેક્ટિસ કરી હતી જેથી અમેરિકામાં બેસ્ટ પરફોર્મન્સ રજૂ કરીને લોકોની વાહવાહી મેળવી શકાય, પરંતુ તેઓ નહોતાં જાણતાં કે રસ્તામાં જ તેમને ગોળીઓ અને ગ્રેનેડના વરસાદનો સામનો કરવો પડશે. ત્યારે અમદાવાદમાં આંતરરાષ્ટ્રીય ઍરપોર્ટ ન હોવાથી આ ગ્રૂપે મુંબઈથી ફ્લાઇટ લીધી હતી. કલ્પેશ દલાલ અને તૃપ્તિ દલાલ નામે દંપતી સાથે અન્ય લોકો અમેરિકા જઈ રહ્યાં હતાં જોકે આખા ગ્રૂપની ટિકિટ કન્ફર્મ ન હોઈ ગ્રૂપ મેનેજર તેમજ વ્યવસ્થા સંભાળતા કલ્પેશ દલાલ અન્ય કેટલાક સભ્યો સાથે મુંબઈ રોકાઈ ગયા અને બાકીના લોકોને પેન-એમ-૭૩માં અમેરિકા જવાની વ્યવસ્થા ગોઠવાઈ. ગ્રૂપનાં તૃપ્તિ દલાલ અને રૂપલ દેસાઈનું આ દુર્ઘટનામાં મૃત્યુ થયું હતું.